ก.ล.ต.เตือนลูกค้าบริษัท บิทคอยน์ ระวังมิจฉาชีพหลอกให้โอนเงินหรือสินทรัพย์ดิจิทัล
พลันที่บิทคอยน์ ประกาศปิด พบมีเฟซบุ๊กปลอมโผล่ทันที ก.ล.ต.ประสานงานดีเอสไอ-ปอศ.-ปอท.จัดการผู้แอบอ้างแล้ว
2 ก.ย. 2562

พลันที่บิทคอยน์ ประกาศปิด พบมีเฟซบุ๊กปลอมโผล่ทันที ก.ล.ต.ประสานงานดีเอสไอ-ปอศ.-ปอท.จัดการผู้แอบอ้างแล้ว
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ตามที่บริษัท บิทคอยน์ จำกัด (BX) ประกาศ เมื่อวันที่ 2 กันยายน 2562 เวลา 6.06 น. ว่าได้ตัดสินใจยุติบทบาทการประกอบธุรกิจเป็นศูนย์ซื้อขายสินทรัพย์ดิจิทัล หรือการให้บริการด้านกระเป๋าเงินอิเล็กทรอนิกส์ (Digital Asset Wallet) โดยภายหลังจากวันที่ 30 กันยายน 2562 ลูกค้าจะไม่สามารถทำการซื้อขายแลกเปลี่ยน (เทรดดิ้ง) รายละเอียดตาม https://bx.in.th/นั้น 
จากการติดตามของ ก.ล.ต. เมื่อวันที่ 2 กันยายน 2562 เวลาประมาณ 8.30 น. พบว่ามีเฟซบุ๊กปลอมรายหนึ่งมีปรากฏข้อความหลอกลวงให้หลงเชื่อว่าเป็นช่องทางของ บริษัท บิทคอยน์ ในการรับโอนเงินหรือสินทรัพย์ดิจิทัล
ดังนั้น ก.ล.ต. จึงขอให้ผู้ลงทุนที่เป็นลูกค้าของ บริษัท บิทคอยน์ จำกัด ใช้ความระมัดระวัง กรณีอาจมีเว็บไซต์ หรือเฟซบุ๊ก ที่ฉวยโอกาสนี้มาแอบอ้างให้โอนเงิน หรือสินทรัพย์ดิจิทัล เพื่อป้องกันการถูกหลอก โดย ก.ล.ต. ขอให้ลูกค้าติดต่อที่เว็บไซต์ข้างต้นของ บริษัท บิทคอยน์ เท่านั้น
ทั้งนี้ ก.ล.ต.ได้ประสานความร่วมมือกับกรมสอบสวนคดีพิเศษ (ดีเอสไอ) กองบังคับการปราบปรามการกระทำผิดเกี่ยวกับอาชญากรรมทางเศรษฐกิจ (ปอศ.) และกองบังคับการปราบปรามการกระทำความผิดเกี่ยวกับอาชญากรรมทางเทคโนโลยี (ปอท.) เพื่อพิจารณาดำเนินการกับผู้แอบอ้างดังกล่าวแล้ว
นอกจากนี้ ก.ล.ต.ได้ตั้งศูนย์แนะนำช่วยเหลือผู้ลงทุนเฉพาะกิจเพื่อดูแลผู้ลงทุนที่เป็นลูกค้า บริษัท บิทคอยน์ จำกัด โดยลูกค้าสามารถขอคำแนะนำได้ที่Help Centerของ ก.ล.ต.หมายเลข 1207 กด 7หรืออีเมล[email protected] ชั่วโมง 7 วัน ตั้งแต่วันที่ 2 กันยายน 2562 เวลา 6.45 น. เป็นต้นไป